Munisipale klagtestelsel laat inwoners in die steek | Ridge Times
Munisipale klagtestelsel laat inwoners in die steek
Swak dienslewering en klagtes wat ignoreer word, laat inwoners van Govan Mbeki Munisipaliteit met hul hande in hul hare.
Dié elektrisiteitpaal lê al byna 'n maand naby Bethal Hospitaal langs die pad.
HOëVELD – Die munisipaliteit sleep hulle voete as dit kom by die herstel en onderhoud van Secunda, Evander, Trichardt, Bethal en Kinross se infrastruktuur.
Verskeie inwoners van dié dorpe kla oor onder andere lamppale wat onveilig is, stopstrate wat nie duidelik gemerk is nie, waterlekke wat aangemeld word maar ignoreer word, en paaie wat in haglike toestande is.
Die Ridge Times het met van dié inwoners gepraat en meeste het dieselfde storie vertel.
Een man het sy frustrasie met die munisipale dienslewerening en klagtestelsel gedeel: "Ek het drie jaar gelede na Secunda verhuis en kort nadat ek in my huis ingetrek het, het ek gesien daar was fout met my waterdruk.
"Ek het ten duurste loodgieters laat uitkom, maar hulle kon nie die fout opspoor nie.
"Ek het op die ou einde die munisipale kraan gevind en wou dit toedraai sodat ons in die huis aan die krane en pype kon werk.
"Met dié kom ek toe agter die kraan lek vreeslik aan die munisipale kant van die kraan.
"Na verskeie oproepe na die munisipale klagtekantoor om iemand te kry om die kraan te herstel, het ek steeds geen hulp ontvang nie.
"Elke keer as ek skakel en vir 'n verwysingsnommer vra, sê die persoon in die klagtekantoor dat die stelsel van lyn af is en dus nie nommers kan genereer nie."
Volgens dié inwoner lek die kraan al meer as 'n jaar en hy skakel elke nou en dan om dit aan te meld, maar daar het nog niemand opgedaag om dit te herstel nie.
Die probleem met die verwysingsnommers is deur ander gefrustreerde inwoners bevestig.
"As jy 'n straatlig of waterlek aanmeld, sal die telefoonoperateur vir jou sê hulle stuur nou-nou 'n sms met die verwysingsnommer, maar dié sms kom nooit nie en dan skakel mens maar weer."
In Rhodesstraat op Evander probeer een huiseienaar sedert Januarie om 'n munisipale loodgieter te kry om die waterlek op die sypaadjie voor haar huis te laat herstel, sonder enige vordering.
Hoewel daar in die afgelope paar maande verskeie ligpuntjies was as dit kom by munisiplae dienslewering, wil dit voorkom asof die klagtekantoor en die stelsel vir die aanmeld van klagtes dringend aandag nodig het.
Die Govan Mbeki Munisipaliteit is om kommentaar oor dié klagtes genader, maar het nie teen druktyd reageer nie.
Dié vierrigting stopstraat op die hoek van Barney Molokwanestraat en die R585-pad net buite Trichardt het geen duidelike stoptekens nie.
'n Lamppaal wat in Fisantstraat op Thistle Grove, Kinross omgeval het.
Die padoppervlak van Vuyisile Ministraat op Bethal moet dringend herstel word.
Dié waterlek in Rhodesstraat op Evander is reeds in Januarie by die munisipale klagtekantoor aangemeld.